FI Euroopan unionin virallinen lehti C 304/16

KERTOMUS

Euroopan verkko- ja tietoturvaviraston tilinpäätöksestä varainhoitovuodelta 2008 sekä viraston vastaukset

2009/C 304/04

SISÄLLYS

Kohta Sivu JOHDANTO… 1–2 17 TILINTARKASTUSTUOMIOISTUIMEN TARKASTUSLAUSUMA… 3–12 17 TALOUSARVIO- JA VARAINHALLINTOA KOSKEVAT HUOMAUTUKSET… 13-14 18 Taulukko… 19 Viraston vastaukset… 20

JOHDANTO

1. Euroopan verkko- ja tietoturvavirasto (jäljempänä ’virasto’), joka sijaitsee Heraklionissa, perustettiin 10 päivänä maaliskuuta 2004 annetulla Euroopan parlamentin ja neuvoston asetuksella (EY) N:o 460/2004 (1). Viraston päätehtävänä on edistää yhteisön valmiuksia ehkäistä ja torjua verkko- ja tietoturvaongelmia ja puuttua niihin kansallisten ja yhteisön toimien avulla (2).

2. Viraston määrärahat olivat 8,4 miljoonaa euroa varainhoitovuonna 2008, kun ne edeltävänä varainhoitovuonna olivat olleet 8,3 miljoonaa euroa. Viraston henkilöstön määrä varainhoitovuoden lopussa oli 58 henkilöä, kun se edeltävänä vuonna oli 56.

TILINTARKASTUSTUOMIOISTUIMEN TARKASTUSLAUSUMA

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 ( 6 ) 185 artiklan 2 kohdan mukaisesti.

Pääjohtajan vastuu

5. Tulojen ja menojen hyväksyjänä pääjohtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa ( 7 ) . Pääjohtajan vastuulla on kehittää ( 8 ) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös ( 9 ) , jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien (IFAC ja ISSAI) ( 10 ) ja eettisten ohjeiden mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, että tilinpäätöksessä ei ole olennaisia virheitä ja että tilien perustana olevat toimet ovat lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskiarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös ( 11 ) antaa olennaisilta osiltaan oikeat ja riittävät tiedot viraston taloudellisesta asemasta 31 päivältä joulukuuta 2008 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31 päivänä joulukuuta 2008 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumaa kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Viraston vuosina 2005–2007 maksaman ja isäntävaltiolta edelleen saamatta olevan arvonlisäveron määrä on noin 45 000 euroa. Viraston jo vuonna 2005 aloittamista merkittävistä ponnisteluista huolimatta kansallisen veroviranomaisen kanssa ei ole vielä päästy ratkaisuun kyseisen määrän korvaamisesta.

14. Erään hankintamenettelyn kohdalla (12), joka koski palveluhankintoja koskevaa kolmen vuoden puitesopimusta, tarpeet oli arvioitu liian pieniksi ja tätä menoa varten koko vuonna käytettävissä olevat määrärahat oli käytetty kuudessa kuukaudessa. Hankintoja koskevien määrärahojen arvioiminen liian pieniksi haittaa oikeudenmukaista kilpailua, sillä yritykset ovat vähemmän halukkaita esittämään tarjouksia, jos niiden arvo on pieni.

Tilintarkastustuomioistuin on hyväksynyt tämän kertomuksen Luxemburgissa 8. lokakuuta 2009 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

Taulukko Euroopan verkko- ja tietoturvavirasto (Heraklion) Yhteisön toimivalta Viraston toimivaltuudet (Euroopan parlamentin ja neuvoston asetus (EY) N:o 460/2004) Hallinto Viraston resurssit (Vuoden 2007 tiedot suluissa) Tuotteet ja palvelut vuonna 2008 Jäsenvaltioiden hallitusten edustajat antoivat yhteisellä sopimuksella julistuksen Euroopan verkko- ja tietoturvaviraston perustamisesta. Viraston tulee toimia alan kiintopisteenä ja vahvistaa luottamusta riippumattomuutensa, antamiensa neuvojen ja levittämiensä tietojen laadun, menettelyjensä ja toimintatapojensa avoimuuden sekä sille annettujen tehtävien suorittamisessa osoitetun huolellisuuden ansiosta. (Perustamissopimuksen 251 artiklan perusteella 19 päivänä helmikuuta 2004 tehty neuvoston päätös). Tavoitteet — Tehostaa yhteisön, jäsenvaltioiden ja yritysmaailman valmiuksia ehkäistä ja torjua verkko- ja tietoturvaongelmia ja puuttua niihin — antaa komissiolle ja jäsenvaltioille apua ja neuvoja verkko- ja tietoturvakysymyksissä, jotka kuuluvat sen toimivallan piiriin — kehittää korkeatasoista asiantuntemusta ja käyttää tätä asiantuntemusta edistääkseen julkisen ja yksityisen sektorin toimijoiden välistä laajaa yhteistyötä — avustaa pyydettäessä komissiota verkko- ja tietoturva-alaa koskevan yhteisön lainsäädännön kehittämisessä. Tehtävä Virasto: a) kerää asiaankuuluvia tietoja analysoidakseen nykyisiä ja uusia riskejä, joilla voi olla vaikutusta sähköisiin viestintäverkkoihin b) antaa neuvoja ja apua Euroopan parlamentille, komissiolle, yhteisön elimille ja kansallisille toimivaltaisille elimille c) tehostaa verkko- ja tietoturva-alan eri toimijoiden välistä yhteistyötä d) helpottaa yhteistyötä kehitettäessä yhteisiä menetelmiä, joiden avulla voidaan torjua verkko- ja tietoturvaongelmia e) myötävaikuttaa kaikkien käyttäjien tietoisuuden lisäämiseen verkko- ja tietoturvakysymyksistä f) avustaa komissiota ja jäsenvaltioita vuoropuhelussa, jota nämä käyvät alan teollisuuden kanssa g) seuraa standardien kehitystä h) neuvoo komissiota verkko- ja tietoturva-alaa koskevassa tutkimuksessa i) edistää riskinarviointitoimia ennaltaehkäisyratkaisujen osalta j) osallistuu kolmansien maiden kanssa tehtävään yhteistyöhön. 1 — Johtokunta 1. Muodostuu yhdestä kunkin jäsenvaltion edustajasta, kolmesta komission nimittämästä edustajasta ja kolmesta edustajasta, joilla ei ole äänioikeutta ja joista kukin edustaa yhtä seuraavista ryhmistä: a) tieto- ja viestintätekniikkayritykset b) kuluttajaryhmät c) akateemiset asiantuntijat. 2. Edustajilla voi olla varaedustajat. 2 — Pääjohtaja 1. Virastoa johtaa sen pääjohtaja, joka hoitaa tehtäväänsä riippumattomasti. 2. Pääjohtajan toimikauden pituus on enintään viisi vuotta. 3 — Ulkoinen tarkastus Tilintarkastustuomioistuin. 4 — Sisäinen tarkastus Komission sisäinen tarkastaja. 5 — Vastuuvapaus Euroopan parlamentti myöntää neuvoston suosituksesta Talousarvio 8,4 (8,3) miljoonaa euroa Henkilöstö 31. joulukuuta 2008 — henkilöstötaulukossa 44 (44) virkaa, joista täytettyjä 39 (42) — Muut toimet: 12 (11) sopimussuhteinen henkilöstö, 5 (2) komennuksella olevat kansalliset asiantuntijat, 2 (2) harjoittelijat. Yhteensä: 58 (56) henkilöstön jäsentä, joiden osalta tehtävät jakaantuivat seuraavasti: operatiiviset tehtävät: 38 (31) hallintoon ja toimintalinjoihin liittyvät tehtävät: 20 (25) Euroopan sähköisten viestintäverkkojen toimintakyvyn parantaminen Laadittiin tilannearvio jäsenvaltioiden toimintalinjoista ja analysoitiin havaintoja; julkaistiin hyviä käytäntöjä koskevia suuntaviivoja; toteutettiin julkisen tiedonvälityksen toimintakyvyn parantamiseen tähtäävien palveluntoimittajien toimenpiteitä, laadittiin teknologioita ja standardeita koskeva tilannearvio; analysoitiin julkisen tiedonvälityksen toimintakyvyn ominaispiirteitä ja kehitysskenaarioita. Jäsenvaltioiden välisen yhteistyön kehittäminen ja vakiinnuttaminen Kehitettiin yhteistyön malleja esim. luomalla yhteisöjä, järjestämällä konferensseja; perustettiin yhteistyöfoorumi tiedotuksesta vastaavaa yhteisöä varten; jaettiin hyviä käytäntöjä CERT-yhteisöjä varten; tuettiin yhteentoimivien sähköisten henkilökorttien käyttöönottoa; helpotettiin verkko- ja tietoturvaan liittyvää vaihtoa. Tulevien riskien tunnistaminen luottamuksen rakentamiseksi Laadittiin kehys, jonka avulla päätöksentekijät pystyvät arvioimaan paremmin uusista teknologioista aiheutuvat riskit; luotiin Euroopan tasolla toimivat valmiudet arvioida tulevia riskejä; tuettiin julkisen ja yksityisen sektorin päätöksentekijöiden kanssa käytävää monenvälistä sidosryhmien keskustelua; laadittiin yhteenvetoja uusista teknologioista aiheutuvista tulevista riskeistä. Mikroyritysten luottamuksen vahvistaminen Analysoitiin mikroyritysten tarpeita; ohjattiin ENISAn mikroyrityksiä koskevaa riskinarviointia Avustuspyynnöt Vastattiin viiteen avustuspyyntöön (Itävalta, Bulgaria, Kypros, Kreikka, Euroopan parlamentti). Lähde: Viraston toimittamat tiedot.

VIRASTON VASTAUKSET 13. Virasto jatkaa kaikkien mahdollisten toimenpiteiden toteuttamista saadakseen tämän ongelman ratkaistuksi. 14. Määrärahojen tarve tätä hanketta varten arvioitiin ajankohtana, jolloin viraston henkilöstön vaihtuvuus oli suhteellisen vähäistä. Arvio tehtiin olettaen, että kun viraston henkilöstötarve olisi kokonaan täytetty, tarvittaisiin vain hyvin vähän tilapäisiä työntekijöitä, jos yhtään. Tämä käsitys ei ollut aivan oikea, sillä henkilöstön vaihtuvuus kasvoi jatkuvasti. Virasto on seurannut tähän sopimukseen liittyviä todellisia kuluja, ja sen seurauksena vuoden 2009 kolmannen neljänneksen aikana tehtiin uusi tarjouspyyntö.

(1) EUVL L 77, 13.3.2004, s. 1.

(2) Taulukossa esitetään tiedoksi yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002, annettu 23 päivänä joulukuuta 2002 (EYVL L 357, 31.12.2002, s. 80), 33 artikla.

(8) Komission asetuksen (EY, Euratom) N:o 2343/2002 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty komission asetuksen (EY, Euratom) N:o 2343/2002 VII osaston 1 luvussa, sellaisena kuin se on viimeksi muutettuna 9 päivänä heinäkuuta 2008 annetulla komission asetuksella (EY, Euratom) N:o 652/2008 (EUVL L 181, 10.7.2008, s. 23); säännöt on liitetty sellaisenaan viraston varainhoitoasetukseen.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 17. kesäkuuta 2009 ja tilintarkastustuomioistuin vastaanotti sen 6. heinäkuuta 2009. Viraston lopullinen tilinpäätös, joka on konsolidoitu komission tilinpäätökseen, julkaistaan Euroopan unionin virallisessa lehdessä viimeistään päättynyttä varainhoitovuotta seuraavan varainhoitovuoden marraskuun 15 päivänä. Lopullinen tilinpäätös esitetään sivustoilla http://eca.europa.eu ja http://www.enisa.europa.eu/about-enisa/accounting-finance.

(12) Palveluhankintoja koskeva puitesopimus, joka koski väliaikaisen vuokrahenkilöstön käyttöä (sopimuksen arvo 175 000 euroa kolmen vuoden aikana). Ensimmäisen kuuden kuukauden aikana toteutuneiden menojen perusteella kolmen vuoden sopimuksen kokonaisarvo on arviolta 1 050 000 euroa.